டேவிட் வெட்டர்

**டேவிட் பிலிப் வெட்டர்** (*David Vetter*)(செப்டம்பர் 21, 1971 &ndash; பிப்ரவரி 22, 1984) கடுமையான ஒருங்கிணைந்த நோயெதிர்ப்பு குறைபாடு (SCID) கொண்ட ஓர் அமெரிக்க சிறுவன் ஆவான். இந்நோய் நோயெதிர்ப்பு மண்டலத்தை வியத்தகு முறையில் பலவீனப்படுத்தும் ஒரு பரம்பரை நோயாகும். கடுமையான ஒருங்கிணைந்த நோயெதிர்ப்பு குறைபாட்டுடன் பிறந்தவர்கள் அசாதாரணமாக தொற்றுநோய்களுக்கு ஆளாக நேரிடும். மேலும் பொதுவாகத் தீங்கற்ற நோய்க்கிருமிகளுக்கு ஆளாவதும் ஆபத்தானது. கடுமையான ஒருங்கிணைந்த நோயெதிர்ப்பு குறைபாட்டு நோயினால் பாதிக்கப்பட்டு, நோய் நிர்வாகத்தின் ஒரு பகுதியாகச் சிக்கலான கட்டுப்பாட்டு அமைப்பில் தன் வாழ்க்கையினைச் செலவிட்ட இச்சிறுவனை, ஊடகங்கள் "குமிழ்ச் சிறுவன்" என்று குறிப்பிட்டன. இவரது குடும்பத்தின் தனியுரிமையைப் பாதுகாப்பதற்காக வெட்டரின் குடும்பப்பெயரானது வெட்டர் இறந்து 10 ஆண்டுகளுக்குப் பிறகுதான் பொது மக்களுக்கு வெளியிடப்பட்டது.

தனது வாழ்க்கையின் முதல் ஆண்டுகளில், இச்சிறுவன் பெரும்பாலும் டெக்சாசின் ஹூஸ்டனில் உள்ள டெக்சாசு குழந்தைகள் மருத்துவமனையில் கழித்தார். இச்சிறுவன் வளர வளர, டெக்சாசின் டாபினில் தனது பெற்றோர், மூத்த சகோதரி கேத்தரின் ஆகியோருடன் வீட்டில் வசித்து வந்தார். இவர் 1984இல் தனது 12 வயதில் இறந்தார்.

## குடும்பம்
வெட்டரின் பெற்றோர் கரோல் ஆன் மற்றும் டேவிட் ஜோசப் வெட்டர். இந்த இணையரின் முதல் மகன் டேவிட் ஜோசப் III.  இவர் பிறந்து ஏழு மாத வயதில் கடுமையான ஒருங்கிணைந்த நோயெதிர்ப்பு குறைபாடு காரணமாக இறந்தார். எதிர்காலத்தில் இவர்களுக்குப் பிறக்கும் எந்த ஆண் குழந்தைகளுக்கும் இந்த நோய் பரம்பரையாக வருவதற்கான வாய்ப்பு 50% இருக்கும் என்று மருத்துவர்கள் வெட்டர் தம்பதியினரை அறிவுறுத்தினர். இக்காலக்கட்டத்தில் கடுமையான ஒருங்கிணைந்த நோயெதிர்ப்பு குறைபாட்டுடன் பிறக்கும் குழந்தைகளுக்குக் கிடைக்கக்கூடிய ஒரே சிகிச்சை, எலும்பு மஜ்ஜை மாற்று அறுவை சிகிச்சையாகும். இச்சிகிச்சை செய்யப்படும் வரை நோய்க்கிருமியற்ற ஓர் அகச்சூழலில் இக்குறைபாடுடைய குழந்தைகளைத் தனிமைப்படுத்துதல் வேண்டும். வெட்டர் இணையருக்கு இரண்டாவதாக மகள் ஒருவர் பிறந்தார். இதன் பின்னர் மூன்றாவதாக ஒரு குழந்தையைப் பெற்றுக்கொள்ள முடிவு செய்தார். இவர்களின் மூன்றாவது குழந்தை டேவிட் பிலிப் வெட்டர், செப்டம்பர் 21, 1971 அன்று பிறந்தார்.

வெட்டர் பிறந்த உடனேயே அவருக்கு ஒரு சிறப்புக் கிருமி நீக்கம் செய்யப்பட்ட படுக்கை கூட்டைத் தயார் செய்தனர். இவரது தாயின் கருப்பையிலிருந்து  குழந்தை வெளியேறிய உடனேயே, நோய்க் கிருமிகள் இல்லாத சூழலுக்குள் வெட்டர் இடப்பட்டார். வெட்டர் தனது வாழ்நாளின் பெரும்பகுதியில் தனிமைப் படுத்தப்பட்டார். வெட்டர் குமிழியில் நுழைந்தவுடன், ஓர் உரோமன் கத்தோலிக்கரால் கிருமி நீக்கம் செய்யப்பட்ட புனித நீரால் ஞானஸ்நானம் பெற்றார். வெட்டரின் சகோதரி கேத்தரின் நோய்த்தடைக்காப்பியல் ரீதியாகப் பொருத்தமானவர் அல்ல என்றாலும் எலும்பு மஜ்ஜை தானம் செய்தார்.

## குமிழிக்குள் வாழ்க்கை
thumb|220x220px|டேவிட் வெட்டர் தனது பாதுகாப்பு குமிழிக்குள்
நீர், காற்று, உணவு, அரைக்கச்சை, துணி உள்ளிட்ட பயன்படுத்தப்படும் பொருட்கள் அனைத்தும் நோய்க்கிருமி நீக்கம் செய்யப்பட்டே பயன்படுத்தப்பட்டன. எத்திலீன் ஆக்சைடு வாயு நிரப்பப்பட்ட அறையில் பொருட்கள் நான்கு மணி நேரம் 60 பாகை செல்சியசில் (140&nbsp;°F) வைக்கப்பட்டு பின்னர் ஒன்று முதல் ஏழு நாட்கள் வரை காற்றோட்டத்தில் உலரச் செய்யப்பட்டு, நோய்க்கிருமி நீக்கம் செய்யப்பட்டு அறையில் வைக்கப்படும்.

வெட்டர் நோய் தொற்றில்லா அறையில் வைக்கப்பட்ட பிறகு, அறையின் சுவர்களில் இணைக்கப்பட்ட சிறப்பு நெகிழி கையுறைகள் வழியாக மட்டுமே தொட முடிந்தது. டேவிட்டுடனான தொடர்பு கடினமாக இருக்கும் அளவுக்கு காற்று அமுக்கிகளால் காற்றோட்டம் வைக்கப்பட்டது. இவரது பெற்றோரும் மருத்துவர் ஜான் மாண்ட்கோமெரியும் அடங்கிய மருத்துவக் குழு, நோய்த்தொற்றில்லா அறைக்குள் ஒரு முறையான கல்வி, தொலைக்காட்சிப் பெட்டி, விளையாட்டு அறை உட்பட, முடிந்தவரை சாதாரண வாழ்க்கையை அவருக்கு வழங்க முயன்றனர். வெட்டர் பிறந்து சுமார் மூன்று ஆண்டுகளுக்குப் பிறகு, சிகிச்சைக் குழு டெக்சாசின் கான்ரோவில் உள்ள அவரது பெற்றோரின் வீட்டில் ஒரு கூடுதல் நோய்த்தொற்றில்லா அறையையும், பயணத்திற்கான அறையையும் ஏற்படுத்தினர். இதனால் வெட்டர் தனது சகோதரி மற்றும் நண்பர்களுடன் இரண்டு முதல் மூன்று வாரங்கள் வீட்டிலேயே செலவிட முடிந்தது. வெட்டர் தனது பயண அறையில் திரைப்படங்களைப் பார்வையிட ஒரு நண்பர் உள்ளூர் திரையரங்கில் *ரிட்டர்ன் ஆஃப் தி ஜெடியின்* சிறப்புக் காட்சியை ஏற்பாடு செய்தார்.

வெட்டருக்கு நான்கு வயதாக இருந்தபோது, தவறுதலாக அறைக்குள் விடப்பட்ட ஒரு பட்டாம்பூச்சி ஊசியைப் பயன்படுத்தி தனது குமிழியில் துளையிட முடியும் என்பதைக் கண்டுபிடித்தார். இந்தக் கட்டத்தில், சிகிச்சை குழு அவருக்குக் கிருமிகள் என்றால் என்ன என்பதையும், அவை எவ்வாறு வெட்டாரைப் பாதிக்கும் என்பதை விளக்கினர். வயதாகும்போது, தனது அறைக்கு வெளியே உள்ள உலகத்தைப் பற்றி அறிந்து கொண்டார். மேலும் மருத்துவமனையின் ஜன்னல்களுக்கு வெளியேயும் தொலைக்காட்சி வழியாகவும் தான் காணக்கூடியவற்றில் பங்கேற்க ஆர்வத்தை வெளிப்படுத்தினார்.

## இறப்பு
வெட்டரின் பராமரிப்புக்காக தோராயமாக $1.3 மில்லியன் செலவிடப்பட்டது. ஆனால் அறிவியல் ஆய்வு உண்மையான சிகிச்சையை உருவாக்கத் தவறிவிட்டது. எலும்பு மஞ்சை வழங்க எந்த தன்னார்வ கொடையாளரும் அடையாளம் காணப்படவில்லை. பின்னர் வெட்டருக்கு அவரது சகோதரி கேத்தரியின் எலும்பு மஜ்ஜை மாற்று அறுவை சிகிச்சை செய்யப்பட்டது. வெட்டரின் நோய்த்தடை காப்பியல் மண்டலம் மாற்று அறுவை சிகிச்சையை நிராகரிக்கவில்லை என்றாலும், சில மாதங்களுக்குப் பிறகு தொற்று மோனோநியூக்ளியோசிஸால் நோய்வாய்ப்பட்டார். இதன் காரணமாகப் பிப்ரவரி 22, 1984 அன்று பர்கிட் லிம்போமாவால் தனது 12 வயதில் இறந்தார். பிரேத பரிசோதனையில் கேத்தரின் எலும்பு மஜ்ஜையில் செயலற்ற தீநுண்மியான எப்ஸ்டீன்-பார் தடயங்கள் இருப்பது தெரியவந்தது. இதனை மாற்று அறுவை சிகிச்சைக்கு முந்தைய பரிசோதனையில் கண்டறிய முடியாதது துரதிர்ஷ்டவசமானது.

## நினைவு
டெக்சாசின் மாண்ட்கோமெரி கவுண்டியில் உள்ள தி உட்லேண்ட்சில் 1990ஆம் ஆண்டு திறக்கப்பட்ட ஒரு கான்ரோ ஐஎசுடி தொடக்கப் பள்ளிக்கு வெட்டரின் நினைவாக டேவிட் தொடக்கப் பள்ளி என்று பெயரிடப்பட்டது.

வெட்டரின் வாழ்க்கை திரைப்படம், தொலைக்காட்சி நாடகம் எனப் பல பகடிகளுக்கு வழிவகுத்தது. *தி பாய் இன் தி பிளாஸ்டிக் பப்பில்* என்பது 1976ஆம் ஆண்டு வெட்டரால் ஈர்க்கப்பட்டு எடுக்கப்பட்ட ஒரு தொலைக்காட்சி திரைப்பட நாடகமாகும். இதில் ஜான் திராவோல்டா நடித்துள்ளார். 1986ஆம் ஆண்டு பால் சைமன் பாடலான "தி பாய் இன் தி பப்பில்" வெட்டரின் கதையினை அடிப்படையாகக் கொண்டது. 1992ஆம் ஆண்டில், அமெரிக்கச் சூழ்நிலை நகைச்சுவை *சீன்பீல்ட்* வெட்டரின் தொடரினான *தி பப்பில் பாய்*யினை அடிப்படையாகக் கொண்டது. ஜேக் கில்லென்ஹால் நடித்த 2001ஆம் ஆண்டு திரைப்படமான *பப்பில் பாய்*, வெட்டர், முன்னர் குறிப்பிடப்பட்ட 1976 திரைப்படத்தினை அடிப்படையாகக்கொண்டது. இந்நோய் குறித்து நகைச்சுவையாக இத்திரைப்படம் அணுகிய முறை விமர்சனத்திற்கு உள்ளானது.

## பின்விளைவு
வெட்டரின் பெற்றோர் பின்னர் விவாகரத்து செய்தனர். வெட்டரின் தந்தை டெக்சாசின் ஷெனாண்டோவின் மாநகரத் தந்தை ஆனார். அவரது தாயார் தனது மகனைப் பற்றி எழுதிய பத்திரிகை நிருபரான கென்ட் தெமரெட்டை மணந்தார். வெட்டரின் உளவியலாளர் மேரி மர்பி, வெட்டரின் வழக்கைப் பற்றி 1995-இல்  புத்தகம் ஒன்றை எழுதினார். இருப்பினும், இதன் ஆரம்ப வெளியீடு இவரது பெற்றோராலும் பேய்லர் மருத்துவக் கல்லூரியாலும் தடுக்கப்பட்டது. இந்தப் புத்தகம் 2019-இல் *"பஸ்டிங் தி பபிள்: தி டார்ச்சர்டு லைப் அண்ட் அன்டெம்லி டெத் ஆப் டேவிட் வெட்டர்"* என்ற தலைப்பில் வெளியிடப்பட்டது.

## மேற்கோள்கள்

## வெளி இணைப்புகள்
*
*Lecture on the medical ethics of Vetter's case by historian James H. Jones

பகுப்பு:1971 பிறப்புகள்
பகுப்பு:1984 இறப்புகள்
பகுப்பு:மரபணுப் பிறழ்ச்சிகள்